KIRJALLINEN KYSYMYS E-0379/00 esittäjä(t): Juan Ojeda Sanz (PPE-DE) komissiolle. Tiedottaminen matkustajien oikeuksista lennolle pääsyn eväämisestä maksettaviin korvauksiin.



Virallinen lehti nro 330 E , 21/11/2000 s. 0145 - 0146



KIRJALLINEN KYSYMYS E-0379/00 esittäjä(t): Juan Ojeda Sanz (PPE-DE) komissiolle (14. helmikuuta 2000) Aihe: Tiedottaminen matkustajien oikeuksista lennolle pääsyn eväämisestä maksettaviin korvauksiin Komission ehdotuksessa KOM(1998) 41 lopullinen(1) esitettiin muutoksia asetukseen (ETY) N:o 295/91(2) ja määrättiin niissä tapauksissa sovellettavan korvausjärjestelmän yhteisistä säännöistä, joissa matkustajalta säännöllisessä lentoliikenteessä evätään pääsy lennolle. Ehdotuksessaan komissio ilmoitti aikovansa lisätä nykyisin puutteellista tiedotusta matkustajille ja määräsi erityisesti lähtöselvitystiskeille asetettavista tietotauluista (3 artikla). Samoin komissio aikoo aloittaa tiedotuskampanjan matkustajien oikeuksista lennolle pääsyn eväämisestä maksettaviin korvauksiin. Onko komissio tietoinen siitä, ettei lähtöselvitystiskeillä ole tietotauluja, joissa kerrottaisiin matkustajien oikeuksista ylivarattujen lentojen tapauksessa? Aikooko komissio toteuttaa toimia tämän puutteen korjaamiseksi? Ottaen huomioon komission tiedot lentoyhtiöiden väärästä menettelystä tapauksissa, joissa matkustaja ei saanut lainkaan tai sai liian vähän korvauksia epäilemättä tiedon puutteen vuoksi voisiko komissio ilmoittaa, milloin se toteuttaa Euroopan kansalaisille suunnatun tiedotuskampanjan, millainen kampanja on ja mitä viestimiä siinä käytetään? (1) EYVL C 120, 18.4.1998, s. 18. (2) EYVL L 36, 8.2.1991, s. 5. Loyola de Palacion komission puolesta antama vastaus (31. maaliskuuta 2000) Komissio on jo joidenkin vuosien ajan ollut huolissaan 4. helmikuuta 1991 annetun neuvoston asetuksen (ETY) N:o 295/91 (yhteiset säännöt korvausjärjestelmästä, jota sovelletaan, jos matkustajalta evätään pääsy lennolle säännöllisessä lentoliikenteessä) täytäntöönpanosta ja tehokkuudesta. Komission tietoon on tullut useita tapauksia, joissa matkustajille ei ole maksettu täyttä korvausta. Syynä on useimmiten ollut se, ettei matkustajille ole tiedotettu heidän oikeuksistaan. Edellä mainitun vuoksi komissio antoi kaksi vuotta sitten ehdotuksen mainitun asetuksen muuttamisesta. Yksi muutosasetuksen tavoitteista on parantaa matkustajille suunnattua tiedottamista asettamalla lähtöselvityspisteisiin näkyville asiaa koskevia ilmoituksia. Neuvosto ei kuitenkaan vielä ole antanut mainittua asetusta, joten toistaiseksi ei ole olemassa velvoitetta asettaa tällaisia ilmoituksia näkyville lähtöselvityspisteisiin. Muutosasetuksen antamisen viivästymisen vuoksi komissio on vastikään käynnistänyt neuvoston asetuksen (ETY) N:o 295/91 täytäntöönpanoa koskevan tutkimuksen. Sen ensimmäisenä tavoitteena on kartoittaa, mitä lainsäädännöllisiä toimenpiteitä jäsenvaltiot ovat toteuttaneet asetuksen soveltamiseksi ja mitä sääntöjä lentoyhtiöt ovat ottaneet käyttöön ylivaraustapauksissa. Toinen tavoite on arvioida, miten kaikki toimenpiteet ovat toimineet käytännössä. Komissio päättää tarvittavista toimista saatujen tulosten perusteella. Komissio ymmärtää kuitenkin tarpeen varmistaa, että matkustajille tiedotetaan heidän oikeuksistaan, jotta he voivat vaatia niiden kunnioittamista. Tämän vuoksi komissio aikoo ryhtyä välittömästi toimenpiteisiin matkustajille suunnatun tiedotuksen parantamiseksi. Tarkoituksena on huolehtia siitä, että matkustajien olemassa olevat oikeudet esittelevä asiakirja julkaistaan ja pannaan esille lentoasemilla, matkatoimistoissa ja lentoyhtiöiden toimistoissa. Asiakirja sisältää muun muassa säännöt korvauksista, jos matkustajalta evätään pääsy lennolle.